
Text rozhodnutia
Súd: Krajský súd Košice Spisová značka: 7S/139/2015 Identifikačné číslo súdneho spisu: 7915209074 Dátum vydania rozhodnutia: 20. 04. 2016 Meno a priezvisko sudcu, VSÚ: JUDr. Juraj Tymko ECLI: ECLI:SK:KSKE:2016:7915209074.2 Uznesenie Krajský súd v Košiciach v právnej veci žalobcu W. C., bytom Okružná 45/83, Zemplínska Teplica, proti žalovanému Krajské riaditeľstvo Policajného zboru v Košiciach, Krajský dopravný inšpektorát, so sídlom Kuzmányho 8, Košice, o preskúmanie zákonnosti rozhodnutia žalovaného č. KRPZ-KE-KDI2-38/2015- P zo dňa 13.05.2015, takto r o z h o d o l : Konanie z a s t a v u j e . Žiaden z účastníkov n e m á právo na náhradu trov konania. o d ô v o d n e n i e : Žalobou doručenou Okresnému súdu v Trebišove, postúpenou tunajšiemu súdu dňa 29.10.2015, sa žalobca domáhal preskúmania zákonnosti rozhodnutia žalovaného č. KRPZ-KE-KDI2-38/2015-P zo dňa 13.05.2015, ktorým žalovaný rozhodnutie okresného dopravného inšpektorátu Okresného riaditeľstva Policajného zboru v Trebišove, vydaného pod č. ORPZ-TV-ODI2-338/2014-P zo dňa 13.03.2015 podľa § 59 ods. 2 zákona č. 71/1967 Zb. o správnom konaní v znení neskorších predpisov, potvrdil a odvolanie Jána Nováka zamietol. Výzvou súdu zo dňa 31.01.2015, doručenou žalobcovi dňa 09.11.2015, bol žalobca vyzvaný na zaplatenie súdneho poplatku vo výške 35 eur v lehote 10 dní odo dňa doručenia výzvy, podľa sadzobníka súdnych poplatkov v platnom znení. Zároveň bol žalobca poučený o tom, že ak poplatok nebude zaplatený v určenej lehote, v zmysle ustanovenia § 10 ods. 1 zákona č. 71/1992 Zb. o súdnych poplatkoch, konanie sa zastaví. Žalobca podaním zo dňa 23.11.2015, doručeným tunajšiemu súdu dňa 24.11.2015, požiadal o oslobodenie od súdneho poplatku z dôvodu, že sa bez svojej viny ocitol ako starobný dôchodca v takom postavení, že zaplatenie súdneho poplatku by neodkladne viedlo k zhoršeniu jeho hospodárskej situácie. Uznesením Krajského súdu v Košiciach č. k. 7S/139/2015-29 zo dňa 27.01.2016, súd žalobcovi nepriznal oslobodenie od súdnych poplatkov. Predmetné uznesenie nadobudlo právoplatnosť dňa 19.02.2016. Následne bol žalobca opätovne výzvou zo dňa 01.03.2016 vyzvaný na zaplatenie súdneho poplatku vyrubeného v pôvodnej výzve č. k. 7S/139/2015-14 zo dňa 03.11.2015, a to v dodatočnej lehote 10 dní. Uvedená výzva bola žalobcovi doručená dňa 07.03.2016. Podľa § 1 ods. 1 zák. č. 71/1992 Zb. o súdnych poplatkoch, súdne poplatky (ďalej len „poplatky“) sa vyberajú za jednotlivé úkony alebo konanie súdov, ak sa vykonávajú na návrh a za úkony orgánov štátnej správy súdov a prokuratúry (ďalej len „poplatkový úkon“) uvedené v sadzobníku súdnych poplatkov a poplatku za výpis z registra trestov (ďalej len „sadzobník“), ktorý tvorí prílohu tohto zákona. Podľa § 5 ods. 1 písm. a/ zákona č. 71/1992 Zb. o súdnych poplatkoch, poplatková povinnosť vzniká podaním návrhu, odvolania a dovolania alebo žiadosti na vykonanie poplatkového úkonu, ak je poplatníkom navrhovateľ, odvolateľ a dovolateľ. Podľa § 8 ods. 1 zákona č. 71/1992 Zb. o súdnych poplatkoch v platnom znení, poplatok za podanie návrhu alebo žiadosti, poplatok za uplatnenie námietky zaujatosti v konkurznom konaní alebo reštrukturalizačnom konaní podľa osobitného predpisu 3f a poplatok za konanie o dedičstve je splatný vznikom poplatkovej povinnosti. Podľa § 10 ods. 1 zákona č. 71/1992 Zb. o súdnych poplatkoch, ak nebol zaplatený poplatok splatný podaním návrhu na začatie konania alebo dovolania, prvostupňový súd vyzve poplatníka, aby poplatok zaplatil v lehote, ktorú určí spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, 5a) súd konanie zastaví. O následkoch nezaplatenia poplatku musí byť poplatník poučený. Podľa položky 10 písm. b/ sadzobníka súdnych poplatkov v platnom znení, sa platí súdny poplatok z návrhu na preskúmanie zákonnosti rozhodnutia orgánu verejnej správy o priestupku na základe žaloby vo výške 35 eur. Nakoľko súdny poplatok za žalobu nebol do dnešného dňa uhradený a táto skutočnosť bráni vecnému vybaveniu žaloby, súd podľa § 10 ods. 1 zákona č. 71/1992 Zb. o súdnych poplatkoch konanie pre nezaplatenie súdneho poplatku zastavil. O náhrade trov konania súd rozhodol podľa § 146 ods. 1 písm. c/ O.s.p. s použitím ustanovenia § 246c ods. 1 O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Prvostupňový súd zruší uznesenie o zastavení konania pre nezaplatenie súdneho poplatku, ak poplatník zaplatí súdny poplatok do konca lehoty na podanie odvolania.

